**Vreau totul, şi totul îmi pare puţin…**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Nu ştia cum îl cheamă, de unde vine.

Nu-l întâlnise niciodată. Dar necunoscut,

venea parcă din ea, ca un vers de care-ţi

aduci aminte avându-l pe buze înainte

de-a şti unde l-ai auzit.” Ionel Teodoreanu

- Dă-mi lângă tine un apus de soare

Să-ți construiesc pe corp cu fantezie

Castele de nisip și-un țărm de mare,

Culori din curcubeu, din poezie,

Să-ți desenez un istm către lagună,

Iar coapsele ca două continente

Le voi uni, să fie împreună

Și să vibreze,-n valuri, coerente.

Dă-mi lângă tine nopți cu perseide

Ori clipe verzi pe țărmul Mării Moarte

Și vom renaște-n zori din crisalide

Ca fluturii sub felinare sparte.

- Vino, iubite,-n vise să ne-ascundem

Lăsând în urmă iarna care vine,

Trupuri de foc, să ne întrepătrundem,

Când eşti absent să te găsesc în mine.

Dă-mi lângă tine o poveste nouă,

Fă-mă să cred într-o minune veche,

Învinge-mă încet, şi-atunci când plouă

Fii pasiunea vie, nepereche,

Ce-mi invadează firava făptură

Cutremurându-mi trupul de plăcere,

Că poate între dragoste şi ură

E-un singur pas… sau doar o mângâiere.

Ioan Grigoraș Liliana Trif

Din volumul Ca și cum am împărți aceeași inimă -

Editura PIM Iași - 2016